2018/0178 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston kannasta Euroopan parlamentin ja neuvoston asetuksen antamiseksi kestävää sijoittamista helpottavasta kehyksestä (2018/0178 (COD)) ja kestävyyteen liittyvien tietojen antamisesta rahoituspalvelusektorilla annetun asetuksen (EU) 2019/2088 muuttamisesta

1.Tausta

Päivä, jona ehdotus on toimitettu Euroopan parlamentille ja neuvostolle (asiakirja COM (2018) 0353 final – 2018/0178 COD): 24. toukokuuta 2018 Päivä, jona Euroopan talous- ja sosiaalikomitea on antanut lausuntonsa: 17. lokakuuta 2018 Päivä, jona Euroopan parlamentti on vahvistanut ensimmäisen käsittelyn kantansa: 28. maaliskuuta 2019 Päivä, jona muutettu ehdotus on toimitettu: – Päivä, jona neuvoston kanta on vahvistettu: 15. huhtikuuta 2020

2.Komission ehdotuksen tavoite

Komissio esitti maaliskuussa 2018 kestävän kasvun rahoitusta koskevan kunnianhimoisen toimintasuunnitelman. Toimintasuunnitelman tavoitteena on saada myös yksityinen sektori siirtymään vähähiiliseen, resurssitehokkaampaan ja kestävämpään talouteen. Kuten toimintasuunnitelmassa todetaan, ”ympäristön kannalta kestävän” käsitteen selkeän määritelmän puuttuminen on tällä hetkellä yksi suurimmista esteistä vihreiden investointien lisäämiselle. Tästä syystä yksi toimintasuunnitelman kulmakivistä on ympäristön kannalta kestävän taloudellisen toiminnan yhteisen luokitusjärjestelmän (EU:n luokitusjärjestelmä) luominen. Tätä varten komissio antoi toukokuussa 2018 asetusehdotuksen, jolla oli seuraavat kolme tavoitetta:

(1)annetaan yrityksille ja sijoittajille asianmukaiset määritelmät siitä, minkä taloudellisen toiminnan voidaan katsoa olevan ympäristön kannalta kestävää;

(2)annetaan lopullisille sijoittajille, myös vähittäissijoittajille, mahdollisuus kanavoida pääomaa ympäristön kannalta kestävään toimintaan rajoittamalla ns. viherpesun riskejä näillä määritelmillä; ja

(3)vältetään markkinoiden pirstaloituminen tarjoamalla sijoittajille, yrityksille ja jäsenvaltioille yksi vertailukohta määriteltäessä ympäristön kestävyyttä sijoitustarkoituksia varten.

EU:n luokitusjärjestelmä muodostaa yhteisen kielen, jota sijoittajat ja yritykset voivat käyttää määrittäessään investointimahdollisuuksia hankkeille ja taloudelliselle toiminnalle, jotka edistävät merkittävästi ilmasto- ja ympäristötavoitteiden saavuttamista. Tämä auttaa sijoittajia ja yrityksiä siirtämään toimintojaan kohti kestävää kehitystä. EU:n luokitusjärjestelmä auttaa näin ollen lisäämään yksityisiä ja julkisia investointeja, joilla rahoitetaan kestävään kehitykseen siirtymistä Euroopan vihreän kehityksen ohjelman mukaisesti.

Luokitusjärjestelmässä keskitytään ympäristön kannalta kestäviin toimintoihin seuraavilla aloilla: ilmastonmuutoksen hillintä; ilmastonmuutokseen sopeutuminen; vesivarojen ja merten tarjoamien luonnonvarojen kestävä käyttö ja suojelu; kiertotalous; ympäristön pilaantumisen ehkäiseminen ja vähentäminen; biologisen monimuotoisuuden ja ekosysteemien suojelu ja ennallistaminen. Komissio julkaisee 31. joulukuuta 2021 mennessä kertomuksen luokitusjärjestelmän soveltamisalan laajentamisesta muihin kestävyystavoitteisiin, mukaan lukien yhteiskunnalliset tavoitteet.

Kun luokitusjärjestelmä on valmis, se helpottaa standardien ja merkintöjen kehittämistä vihreille rahoitustuotteille. Se on myös olennainen osa rahoitusalan ja muiden alojen yritysten kestävää kehitystä koskevaa raportointia. Kuten Euroopan vihreän kehityksen investointiohjelmassa ilmoitettiin, luokitusjärjestelmä otetaan huomioon myös vuoden 2020 jälkipuoliskolla julkaistavissa ohjeasiakirjoissa, jotka koskevat ilmasto- ja ympäristöseurantaa ja kestävyysarviointia osana InvestEU-ohjelmaa. InvestEU-ohjelman lisäksi komissio tutkii kestävän rahoituksen uudistetun strategian, joka on määrä julkaista vuoden 2020 jälkipuoliskolla, avulla julkisen sektorin toimijoiden mahdollisuuksia käyttää luokitusjärjestelmää. Tavoitteena on lähentää yksityisen sektorin ja julkisyhteisöjen standardeja ja käyttää parhaalla mahdollisella tavalla sekarahoitusvälineitä.

3.Neuvoston kantaa koskevat huomautukset

Neuvoston kanta vastaa Euroopan parlamentin ja neuvoston kesken 16. joulukuuta 2019 aikaan saatua poliittista yhteisymmärrystä. Komissio kannattaa tätä yhteisymmärrystä.

Poliittiseen yhteisymmärrykseen sisältyi useita muutoksia, jotka poikkesivat komission alkuperäisestä ehdotuksesta, muun muassa seuraavat kohdat:

1.Asetuksen soveltamisalan laajentaminen:

Ensinnäkin poliittisessa yhteisymmärryksessä asetetaan EU:lle lisävelvoite soveltaa luokitusjärjestelmää kaikkiin julkisiin toimenpiteisiin, standardeihin tai merkintöihin. Lisäksi asetetaan vaatimuksia finanssimarkkinatoimijoille tai liikkeeseenlaskijoille sellaisten rahoitustuotteiden tai yritysten liikkeeseen laskemien velkakirjojen aloilla, joita markkinoidaan ”ympäristön kannalta kestävinä”.

Kaikkien tietojen antamista koskevassa asetuksessa määriteltyjen finanssimarkkinatoimijoiden on ilmoitettava, miten ja missä määrin niiden rahoitustuotteiden perustana olevat sijoitukset tukevat luokitusjärjestelmän mukaista taloudellista toimintaa. Finanssimarkkinatoimijoiden, jotka eivät halua julkistaa yhdenmukaisuutta luokitusjärjestelmän kanssa eivätkä tämän vuoksi halua markkinoida tuotettaan ympäristön kannalta kestävänä tai ominaisuuksiltaan samankaltaisena, on annettava lausunto, jossa tämä selitetään.